ועדת העבודה, הרווחה והבריאות, כנסת 18, פרוטוקול מספר 262, 2010-03-24 11:30

חיים כץ: בוקר טוב, אני מתכבד לפתוח את הישיבה.

חיים כץ: אנחנו בזמן פגרה אנחנו רגילים לומר שחברי הכנסת בחופשה, זו הישיבה השנייה שמתקיימת היום.

חיים כץ: הנושא הוא התאגדות עובדי עיריית ראש העין.

חיים כץ: זה הנושא הרשמי אבל הדיון הוא הכנסת המשטרה למערכת יחסי עבודה.

חיים כץ: הגעתם לכאן וחבל שלא נכנסתם לישיבה הקודמת בה דנו באכיפת דיני עבודה.

חיים כץ: נניח למשל שעיריית רמלה, אני לא אומר שראש העין כי ברור שעיריית ראש עושה את זה, תעסיק חברות ניקיון על בסיס מטרים או במחיר שבו עובד הניקיון לא יקבל לפחות את שכר המינימום.

חיים כץ: במקרה כזה העבריין הישיר יהיה המנהל של העירייה, קרי ראש העיר והחשב שלו, בנוסף החברה הקבלנית.

חיים כץ: גמרנו עם שיטת המטרים, כלומר חשב עירייה שיוצא למכרז צריך לדאוג שבאותו מכרז העובד הקבלני יקבל לפחות את שכר המינימום והתנאים הנלווים ואם לא הוא עבריין, ועונשו קנס כספי וגם חצי שנת מאסר, ואותו קבל מגיש המכרז לא יוכל יותר להתמודד במשך שלוש שנים במכרזים של גופים ממשלתיים.

חיים כץ: דנו בישיבה ארוכות באכיפת דיני עבודה שונים.

חיים כץ: הוועדה קיבלה פנייה מוועד עובדי עיריית ראש העין שמסר שבאסיפת הסברה, זה דבר בסיסי לאסוף את העובדים ולדבר איתם, גם אני בא מארגון עובדים קצת יותר גדול מארגון עובדי ראש העין, אני לא צריך יותר מהרמת טלפון למנהל ולומר לו שבשעה מסוימת אני עורך אסיפת הסברה, אם המנהל רוצה להיות בסדר איתי הוא לא אומר כלום, ואם הוא לא רוצה להיות בסדר איתי הוא מודיע שהוא ינכה לעובדים את זמן האסיפה.

חיים כץ: אם אני עושה את זה בזמן ההפסקה אין לו מה לנכות אבל במקרה הגרוע הוא מודיע שהוא ינכה לעובדים את זמן האסיפה, והחיים ממשיכים וזורמים.

חיים כץ: הגענו כאן למקרה קיצון שלאסיפת עובדים, בין אם היא מוצדקת ובין אם היא לא, אני לא מבין בכלל למה המשטרה נכנסה לשם, איך היא הגיעה לשם ומה עניינה, ולמה היא מתערבת בסכסוך עבודה, אני לא מבין.

חיים כץ: אני ערכתי הפגנות, סגרתי צמתים לא ראיתי שעוצרים את זה, אני לא מבין.

חיים כץ: מאוד צר לי שצריך לכנס את הישיבה הזאת, חבל שזה כך.

חיים כץ: אני מבקש לשמוע את מזכיר מועצת פועלי פתח תקווה, האחראי הראשי.

גיורא נחום: בוקר טוב.

גיורא נחום: אני גיורא נחום יושב ראש ההסתדרות במרחב פתח תקווה, ראש העין אריאל וכדומה.

גיורא נחום: מזה 30 שנה אני משמש בתפקידי באיגוד מקצועי, ביחסי עבודה.

גיורא נחום: אני מטפל ב- 144 מקומות עבודה במרחב.

גיורא נחום: 40,000 חברי הסתדרות במגזר הפרטי ומהמגזר הציבורי.

גיורא נחום: אני מקיים כל שנה מאות אסיפות הסברה לעובדים מכל המגזרים, אם נעשה חשבון של 30 שנה זאת אומרת שאנחנו מגיעים לאלפים.

גיורא נחום: מעולם לא קרה מצב שמשטרה הגיעה או הזהירה, או התערבה כשקיימנו אספות במקומות עבודה.

גיורא נחום: אני רוצה לומר לכם שמבחינתי זה לא רק חצייה של קו אדום, זה פשוט ל השקפת עולם של הנהלה איך להילחם בעובדים.

גיורא נחום: לגבי אסיפת ההסברה של העובדים ההנהלה קיבלה הודעה גם ממני, גם מיושב ראש וועד העובדים לקיום אסיפת ההסברה.

גיורא נחום: מטרת אסיפת ההסברה הייתה להסביר לעובדים על מהות סכוך העבודה שאנחנו רוצים להעביר בעיריית ראש עין.

גיורא נחום: אסיפה שבהגדרתה היא אסיפה של שלום, לא מתוך כוונה להלעיט את הדברים ולחמם את האווירה בתוך קמפוס עיריית ראש העין.

גיורא נחום: זה לא ברחוב, זו לא הפגנה, זו לא שביתה, זו תהלוכה כמוגדרת בחוק, אסיפת הסברה בלבד.

גיורא נחום: אסיפה מוגדרת מהשעה 10:00 עד לשעה 12:00.

גיורא נחום: אני רוצה להגיד לכם שעד לרגע זה אני באמת אני לא הבנתי איך המשטרה בכלל הגיעה לאסיפת ההסברה הזאת.

גיורא נחום: לתומי חשבתי, אני מתנצל אבל כשראיתי את האנשים עם המדים, ראיתי אותם מרחוק חשבתי שהם פקחי העירייה ואפילו לא נתתי משקל לעניין הזה, רק לאחר מכן כשהייתה לי שיחה עם מפקד המשטרה, פקד סיור כפר קאסם הבנתי שהם היו בשטח.

גיורא נחום: זאת הנקודה שאני רוצה להתמקד בה והיא התערבות המשטרה.

גיורא נחום: אם הנהלת העירייה חשבה לנכון שהאסיפה אינה חוקית, הרי יכלה ללכת בהליכים משפטיים.

חיים כץ: עוד מעט ראש העיר ידבר וזה לא מפתיע, אבל לפי התשובה בכתב העירייה בכלל לא הזמינה את המשטרה.

חיים כץ: זו התשובה שקיבלתי וזה עוד יותר תמוה למה המשטרה הגיעה וגילתה מוטיבציית יתר, ובאה לעשות סדר איפה שלא צריך.

גיורא נחום: הייתה איזו רוח קודש לכיוון של תחנת משטרה שהם יגיעו בצורה הזאת לאסיפת עובדים.

גיורא נחום: זה פשוט לא להאמין.

גיורא נחום: אני לא מאמין שהמנהלת הכללית של העירייה לא הרימה טלפון למשטרה וביקשה את המשטרה.

חיים כץ: אני מכבד את מכתבו של ראש העיר.

חיים כץ: ראש העיר במכתבו לוועדה כותב שהעירייה לא הזמינה את המשטרה, אלא עדכנה בדבר קיום האסיפה.

חיים כץ: אני מגיע מארגון עובדים גדול ואנחנו עושים עשרות אסיפות הסברה, לפעמים על דעת ההנהלה ולפעמים שלא על דעת ההנהלה, לפעמים אנחנו פולשים הצידה לשטח חיצוני ואני לא ראיתי שהמשטרה הגיעה.

חיים כץ: אני לא מבין.

חיים כץ: הדיון הזה נראה שקט בגלל הפגרה אבל אם זה היה מתנהל ביום רגיל שלא בפגרה הייתה קצת תקשורת וגם נוכחות של חברי כנסת.

חיים כץ: אדוני ראש העיר, אתה יודע לפתור לנו את התעלומה?

חיים כץ: אני לא נכנס למערכת יחסי העבודה וליחסים של העירייה עם הוועד.

משה סיני: אני אהיה מאוד תמציתי.

משה סיני: קיבלת את הדברים במכתב.

משה סיני: אני כתבתי לוועדה וגם לגורמים נוספים בעקבות הזימון לנושא שעלה לדיון.

משה סיני: הוצאנו מכתב אליך ולעוד גורמים נוספים.

משה סיני: אני מבקש שהמכתב הזה יצורף לפרוטוקול.

חיים כץ: אני אענה לבקשתך ואצרף את המכתב לפרוטוקול.

משה סיני: אני לא מכיר את הנהלים כאן ואני לא יודע עם אני צריך להקריא אותו.

משה סיני: אשמח אם המכתב יצורף לפרוטוקול הוועדה.

משה סיני: אני ממש לא חושב שאני נמצא כאן על ספסל שאני צריך להצדיק או להסביר משהו.

משה סיני: להבנתי עיריית ראש העין הלכה והולכת לקראת העובדים והם יודעים יפה מאוד שזה מעל ומעבר.

משה סיני: אנחנו היום עיר איתנה, עיר שקיבלה את פרס הניהול התקין, עיר שקיבלה את פרס החינוך.

משה סיני: כיושב ראש הוועדה של השלטון המקומי, רבות או מאות של עובדי עיריית ראש העין יוצאים להשתלמויות מה שלא היה בעבר, אין הלנות שכר.

משה סיני: העירייה יצאה בתכנית הבראה.

משה סיני: היא הייתה תחת חשב מלווה במשך עשר שנים, לא שילמו משכורות.

משה סיני: היום אנחנו מתנהלים על פי החוק ועל פי כל כללי מינהל תקין.

משה סיני: גם את הסכסוך הזה אנחנו מנהלים על פי הצעת יועצנו המשפטיים שהם גם היועצים המשפטיים של היועץ המשפטי של הממשלה.

חיים כץ: כאן בוועדה זה לא עושה על אף אחד רושם.

משה סיני: אני לא בא לעשות רושם.

משה סיני: אני מביע את עמדתי.

חיים כץ: זה באמת לא עושה על אף אחד רושם.

חיים כץ: יש לך יועצים משפטיים טובים.

חיים כץ: פה אני קובע את סדר הדיון.

משה סיני: נתת לי את רשות הדיבור.

חיים כץ: אני יכול לעצור אותך, אני יכול להמשיך ואני יכול להעיר הערות ביניים.

חיים כץ: אנחנו לא בעירייה, יש כללים בכנסת ואני מכבד אותך ואת הכללים.

חיים כץ: בבקשה תמשיך.

משה סיני: תודה רבה.

משה סיני: כמו שאמרתי העירייה עושה למען העובדים, אני עושה את זה באמונה שלמה ובאהבה כי אני חושב העירייה עומדת על מערכת העובדים שלה והם יודעים על ההעצמה שקיימת בשנים האחרונות, ואנחנו נמשיך את זה ללא שום קשר לסכסוך כזה או אחר.

משה סיני: אין כאן עניין של סנקציות או של נטירת טינה.

משה סיני: אנחנו עושים את העבודה ואנחנו יודעים אותה.

משה סיני: לגבי הסכסוך עצמו אנחנו ממש לא רוצה להיכנס לעובי הסכסוך וזה גם לא עניינה של הוועדה הזאת, יש מוסדות מוסכמים על ההסתדרות והשלטון המקומי, איפה שצריך לנהל את הסכסוך אנחנו ננהל אותו.

משה סיני: לגבי הזמנת המשטרה או אי הזמנת המשטרה- אני שומע את המוסיקה של קווים אדומים, דרמות, אני לא איש דרמות ולא מחפש תקשורת וממש לא מעניין אותי אם אנחנו בשידור או לא בשידור.

משה סיני: אני איש מאוד ענייני ולכן כשיש אסיפה זכותה המלאה של המנהלת הכללית של עיריית ראש העין לעדכן את משטרת ישראל בפעילות כזאת או אחרת שמתרחשת בעיר.

משה סיני: כשאני עושה הרמת כוסית לעובדים, הרמת כוסית לכבוד פסח או ראש השנה אני מעדכן את המשטרה.

משה סיני: חברים, מה קרה לכם?

חיים כץ: מה קרה לנו או מה קרה לך?

חיים כץ: מה קרה לך, באיזו מדינה אתה חי?

חיים כץ: כשאתה עושה הרמת כוסית אתה מעדכן את המשטרה?

חיים כץ: באיזה מדינה אתה חי?

משה סיני: אני חי במדינת ישראל.

חיים כץ: אני אומר לך שאתה חריג במדינת ישראל.

חיים כץ: אם זה כך אתה חריג.

חיים כץ: המשטרה מקשיבה לך, אין לה דברים יותר חשובים לעשות חוץ מזה שאתה מעדכן אותם על הרמת כוסית?

חיים כץ: אני לומד.

משה סיני: אני מעדכן את משטרת ישראל על כל פעילות שקיימת אצלי.

משה סיני: כך צריך להיות, כך נהוג וכך אני אמשיך לעשות.

משה סיני: אלו דבריי.

חיים כץ: מצוין.

חיים כץ: אדוני אתה יכול להסביר לנו את השיקולים שעל פיהם משטרת ראש העין התערבה בסכסוך עבודה, חוקי או לא חוקי, באסיפת עובדים או איום על ראשי וועד?

ירון קלצס: צהריים טובים.

ירון קלצס: אני סגן ניצב במשטרת ראש העין.

ירון קלצס: תפקידה של משטרת ישראל למנוע עבירות, ואיפה שקיים חשש לקיום עבירה אנחנו משתדלים להיות שם.

ירון קלצס: קיבלנו טלפון ביום הרלוונטי לפיו כרגע יש הפגנה בסמוך לעיריית ראש העין, נשלח צוות ולא צוותים, בפיקודו של ראש משרד הסיור, פקד עוזי דבי, בגלל שידוע לנו שהפגנות, עצרות, אסיפות, תהלוכות הם נושא מאוד רגיש ולכן ראש משרד הסיור יצא בעצמו עם שלושה שוטרים, זה לא כדי לפזר הפגנות.

ירון קלצס: כשהבינו שמדובר באסיפה הם לא התערבו ולא עשו דבר.

ירון קלצס: הם עמדו בצד.

ירון קלצס: ראש העין היא עיר שקטה.

ירון קלצס: מבחינת נתוני מצפן ראש העין היא בין הנמוכות בארץ ולכן יש לנו גם זמן להתעסק גם בזה.

ירון קלצס: מפקד הסיור מוזמן לאירוע ויש לנו גם זמן להתעסק באירועים כאלה ולעיתים כשאנחנו רואים מאה או מאתיים איש, ומאחר ואנחנו נמצאים בקו התפר, המרחק מקו התפר - מגדר המערכת במרחק אווירי הוא של 500, 600 מטר, התפקיד שלנו גם כשיש 150 מפגינים או מתאספים או מתקהלים זה להיות שם ולתת להם אבטחה, כמה שזה נשמע תמוה.

ירון קלצס: מידי יום אנחנו מאבטחים תהלוכות של הכנסת ספרי תורה בראש העין ובאלעד, זה לא דורש אישור ולא שום דבר אבל בכל זאת אנחנו שם כדי לסייע.

ירון קלצס: בעניין הזימון לאחר מכן.

ירון קלצס: סגן מפקד התחנה ביקש מראש הסיור לזמן את המארגן או המארגנים.

חיים כץ: אתה יודע שהוא יושב ראש וועד העובדים של המקום?

ירון קלצס: לא, אני לא ידעתי.

חיים כץ: ראש הסיור ידע?

חיים כץ: או שהוא עובד אצל ראש העיר?

חיים כץ: הוא לא עובד אצל ראש העיר?

חיים כץ: על פניו נראה שהמשטרה שם זה כמו בעיירה קטנה שיש את ראש העיר והשוטרים הם שוטריו, כך זה נראה ואני מקווה שאני טועה.

ירון קלצס: אנחנו לא עובדים אצל העירייה, אנחנו עובדים בשיתוף פעולה עם העירייה בדיוק כמו שאנחנו עובדים בשיתוף פעולה עם התושבים, עם יושבי ראש של וועדים שמבקשים סיוע כזה או אחר.

ירון קלצס: זומן אותו יושב ראש יחיאל והב והסברנו לו שלהבא כשעושים פעילות כזאת יש לעדכן אותנו במיוחד כש- 150, 200 איש מתקהלים .

ירון קלצס: לא תמיד מטרתה של המשטרה לבצע מעצרים, לפזר המון וגז מדמיע.

ירון קלצס: התפקיד שלנו זה להגן גם על אנשים, ואם חורגים גם להעיר.

חיים כץ: בהפסקת צהריים בבית הספר אתה שולח שוטרים לבית הספר כדי להגן על התלמידים?

ירון קלצס: הרבה פעמים כן.

חיים כץ: למה לא כל יום?

חיים כץ: יש הרבה בתי ספר, אין לאנשים שלך מה לעשות, ראש העין עיר שקטה אז שלח לשמור על ילדים.

ירון קלצס: אנחנו גם עושים את זה.

ירון קלצס: אנחנו נערכים כעת לחזרה ללימודים אחרי חופשת הפסח.

ירון קלצס: הרי ברור לנו שאנחנו לא יכולים לאבטח כל בית ספר.

חיים כץ: אם הוא יעשה כל יום אסיפה אז אתם כל יום תשלחו שוטרים?

ירון קלצס: בגדול כן.

חיים כץ: תלמידים הם פחות חשובים?

ירון קלצס: גם את התלמידים.

ירון קלצס: בשבוע שעבר היה אירוע של הצופים עם 500 תלמידים שהתקהלו במקום סביר ומאובטח לחלוטין והיינו שם עם שלושה מתנדבים שאבטחו אותם.

ירון קלצס: זה היה מתחם סגור שלא דורש הגעה אלינו.

חיים כץ: אתה מכיר עוד מקרים בארץ שהמשטרה מעורבת בסכסוכי עבודה?

חיים כץ: אני לא מדבר על הפגנות.

ירון קלצס: אני מפקד תחנת ראש העין, כל זמן שאני אדרש לשלוח את אנשיי.

חיים כץ: תידרש על ידי מי?

חיים כץ: על ידי המפקד הכללי, על ידי שר המשטרה?

ירון קלצס: על ידי כל אחד, כולכם מקבלי שירותים אצלי, חד משמעי.

ירון קלצס: זה יכול להיות ראש העיר, זה יכול להיות יושב ראש וועד העובדים, זה יכול להיות מנהל בית הספר או לחלופין נציג הצופים.

חיים כץ: אם הוועד היה פונה אליך ואומר שראש העיר מקיים הרמת כוסית לכבוד החג, אוסף את עובדיו?

ירון קלצס: כנראה שלא הייתי בא.

חיים כץ: גם לא היית מזהיר אותו?

חיים כץ: לא הייתי אומר לו אם עוד פעם תערוך הרמת כוסית?

ירון קלצס: לא.

חיים כץ: למה, אתם חברים במקרה?

ירון קלצס: לא הזהרנו.

חיים כץ: גם את הוועד לא הזהרתם?

ירון קלצס: בתחילה פנה אלי עיתונאי.

ירון קלצס: אני לא יודע מי אדוני - - -

חיים כץ: אני יושב ראש וועדת העבודה, הרווחה והבריאות של הכנסת, חבר כנסת מטעם הליכוד.

ירון קלצס: בכל מקרה, אנחנו לא מגיעים לכל אירוע וזה ברור, אבל אירוע של 150, 200 איש שהוא התאספות עם אופי כזה או אחר, כן נגיע אם תהייה לנו האפשרות.

ירון קלצס: יכול להיות שאם היה לנו אירוע תוך כדי היינו עוזבים ולא נשארים עד סוף האירוע.

ירון קלצס: נשארו עד סוף האירוע, הם לא התערבו ולא הפריעו למהלך התקין של האירוע, לא נתנו הוראת פיזור למרות שהחוק מחייב בהפגנה בלתי חוקית - - -

חיים כץ: זו לא הייתה הפגנה.

ירון קלצס: נכון ולכן לא עשו את זה.

ירון קלצס: אם זו הייתה הפגנה בלתי חוקית היינו עושים את זה.

חיים כץ: אם זו הייתה הפגנה היו בטח היו מבקשים רישיון והייתם נותנים רישיון, אולי הייתם נותנים ליווי או לא נותנים.

ירון קלצס: הערה קטנה אחת.

ירון קלצס: בכל אירוע שאותו ייזמו וועד העובדים נשמח להגיע ולאבטח את וועד העובדים בדיוק כמו שנפעל לבקשת ראש העיר ובדיוק כמו שנאבטח את אדוני אם תהייה לו מחר הפגנה מתחת לבית, בכל אירוע.

חיים כץ: אני יכול להזמין אותך לאבטח אירועים שיהיו בסביבה לאו דווקא בראש העין?

ירון קלצס: לא.

חיים כץ: כל יום אני אארגן לך קבוצות של 200 איש, זה יהיה בתאום.

חיים כץ: אני לא יודע אם לצחוק או לבכות.

חיים כץ: אני יושב כאן בכנסת ואנחנו נוגעים בנפשם של אנשים, בגופם של אנשים, נוגעים בקהילות שזקוקות כל כך לעזרתה של המשטרה ואני שומע את צעקתו של שר המשטרה, כמה צריך לתמוך במשטרה ועד כמה אין להם כוח אדם, כמה צריך לתגמל אותם.

חיים כץ: פתאום אני שומע שיש לנו אידיליה בראש העין, המשטרה מעורבת בסכסוכי עבודה ובאה לאסיפות הסברה של וועד העובדים, ונגיד שראש העיר קבע שהיא לא חוקית, לצורך העניין, מי זה ראש העיר?

ירון קלצס: מי שקובע שהיא לא חוקית זה קצין משטרה.

חיים כץ: הוא אמר שיש אסיפת הסברה, היו צריכים להתקשר לאגף התאום והביצוע של ההסתדרות.

ירון קלצס: אני מבקש לציין עוד כמה נתונים, לאחרונה היו לנו אירועים על פגיעה ברכבה ואיומים על חייה של המנהלת הכללית, וכשהמנהלת הכללית התקשרה ואמרה שיש פה הפגנה, אנחנו לא ידענו שמתרחשת הפגנה והלכנו ובדקנו, האישה היא דמות מאובטחת וגם ראש העיר מאובטח, אבל היא גם מאוימת ברמת איום מסוימת, ולכן ההסתכלות קצת שונה.

ירון קלצס: הצוות היה במקום להגיב לכל דבר שלא יהיה מכל בחינה.

ירון קלצס: אני אומר שוב שאם היה לנו אירוע יותר קשה, יותר חריג היינו מגיבים.

ירון קלצס: אני מדגיש שוב, אנחנו היינו בשבוע שעבר בכוח מתוגבר בצופים, כוח של חמישה אנשים שכלל שוטר, מתנדבים, אירוע של הצופים בתוך מתחם סגור בבית ספר אשכול, אנחנו לא מחויבים להיות שם, ממש לא.

ירון קלצס: מי שהיה שם זה מש"ק כפר קאסם שיש לו הרבה יותר עבודה.

ירון קלצס: מה לעשות אבל מאחר ואנחנו על קו התפר והמרחק מבית הספר לקו התפר הוא קצר, לכן החלטתי שנהייה שם ונאבטח וניתן תחושת בטחון לתושבים.

ירון קלצס: נקודה.

חיים כץ: זה שאתה צריך לתת הגנה למנהלת הכללית של העירייה, חבל, חבל שמגיעים למצב שמאיימים וזה לא רצוי וחבל שזה מצוי.

חיים כץ: אני חושב שגם המנהלת הכללית של העירייה שבאה לעשות את עבודתה צריכה לעשות את עבודתה ובסוף היום לחזור הביתה בשלום למשפחתה, היא לא צריכה להיות מאוימת גם אם היא לא מוצאת חן בעיני העובדים או גורם אחר.

חיים כץ: את זה אתה בטח צריך לעשות.

חיים כץ: אני יושב כאן בעשרות ישיבות, עשרות, עשרות ישיבות שלעיתים הן לוהטות, עם ארגוני עובדים עם שביתות, הסיפור הזה נראה לי הזוי.

חיים כץ: מאיפה זה בא?

חיים כץ: אני מקווה שזה היה חד פעמי.

חיים כץ: גם אם הם יעשו אסיפות אני לא חושב שזה עניין למשטרה אלא אם חלילה יחרגו ויגרמו נזק.

חיים כץ: זכותו של ראש העיר להגיד שעשו אסיפה והוא מוריד שכר ואם הם רוצים הם יכולים להתלונן בבית הדין לענייני עבודה, לראש העיר יש כלים.

ירון קלצס: ברשותך אני רוצה ללמוד ואני מוכן ללמוד.

ירון קלצס: אני לא מבין מה לא בסדר?

ירון קלצס: לא בסדר שהגענו לזירה?

חיים כץ: אני לא יודע אם מה שנכתב לי הוא נכון.

חיים כץ: אם מה שנכתב לי אינו נכון אז אין בעיה ואתה יכול להגיע לזירה, וזכותך להגיע לכל מקום.

חיים כץ: אבל מה שנאמר לי שאתם הודעתם להם שהם לא יעשו יותר אסיפות בלתי חוקיות, ואיימתם שתעצרו אותם.

חיים כץ: אתם אומרים את זה בשקט.

חיים כץ: זה לא מריח טוב, הוא יכול ללכת בצו מניעה של בית דין לענייני עבודה לפני שהוא משטרה.

חיים כץ: אני מודה בעוונותיי לצורך הגילוי הנאות - הייתי בין תומכיו ועבדתי שהוא יבחר, היית לי השפעה לא קטנה שהוא יבחר ואין לי אליו טענות גם היום.

חיים כץ: אבל יש כל כך הרבה כלים.

חיים כץ: בעירייה יש את השירות לאזרחים, יש את העובדים ומערכת יחסי העבודה צריכה להיות מסודרת ומשולבת.

חיים כץ: הרי בשורה התחתונה העירייה היא משפחה אחת, העירייה העובדים, והמטרה לתת שירות לאזרחים.

חיים כץ: שיתוף הפעולה הזה יכול לעשות את החיים יפים, קמים בבוקר הם יודעים שהוא המנהל והם יודעים את מקומם והוא את מקומו, להם יש זכויות והוא ראש העיר והוא זה שמנהל את העיר.

חיים כץ: למה להיכנס למקומות שלא צריך להיות שם?

חיים כץ: רחוק מדי, פזיז מדי.

חיים כץ: סוף מעשה במחשבה תחילה, וגם אצלך כמפקד המשטרה, היית צריך להגיד לו לא קרה כלום מישהו דיבר במגפון ואולי הרים את קולו.

חיים כץ: אבל אם חלילה מישהו הרים יד אתה תעשה את תפקידך.

חיים כץ: זה קורה בכל יום במפעלים, ואני יכול להגיד לצערי, זה קורה בכל מפעל שנסגר.

חיים כץ: המשטרה לא נכנסת למפעלים שנסגרים גם אם אנשים מתבצרים בפנים, וגם לא נותנים סחורה מהמפעל, לא נותנים לבעלים להוציא את הסחורה שלו והמשטרה לא נכנסת.

חיים כץ: המשטרה לא ממהרת להיכנס איפה שהיא לא צריכה להיות.

חיים כץ: סכסוכי עבודה במשק הישראלי, וצר לי שהם כל כך רבים, צר לי שכל כך הרבה עובדים ברשויות, ואני שמח שזה לא בראש העין כמו שאמר ראש העיר, לא מקבלים את שכרם.

חיים כץ: לצערי זה קורה בהרבה רשויות ואני לא רואה שהמשטרה באה ועוצרת את ראש העיר.

חיים כץ: אני רוצה שזו תהייה תופעת בר חלוף ואני שמח שאין פה הרבה חברי כנסת והדיון מתקיים בפגרה.

חיים כץ: אני חושב שזה לא במקום.

חיים כץ: ראש העיר שמנהל את העיר צריך להיפגש עם וועד העובדים ולנסות להגיע להסכמות לחיים משותפים, הם נבחרי ציבור וגם הם נבחרי ציבור וראש העיר לא קובע עם מי הוא עובד בדיוק כמו שהם לא קובעים מי זה ראש העיר, הם הצביעו בעדו או נגדו זה לא חשוב כי הוא נבחר.

חיים כץ: ברגע שהוא נבחר וגם הם מרגע שנבחרו הם הגוף מטעם האיגוד המקצועי הראשי והם אלה שעומדים מולו.

חיים כץ: הוא רוצה או לא רוצה אין לו בררה.

חיים כץ: אני מקווה שמהדיון הזה יצא רק טוב כי אני לא רוצה להקצין.

גיורא נחום: אני מבקש עוד משפט אחד.

גיורא נחום: נאמרו כאן דברים מאוד חמורים.

גיורא נחום: מצד אחד ראש העיר אומר שלא הייתה פנייה למשטרה וגם המנהלת הכללית של העירייה אומרת שהיא לא פנתה למשטרה.

גיורא נחום: עכשיו אני שומע ממפקד תחנת המשטרה שהייתה פניית טלפון, הייתה פניה מטעם - - -

ירון קלצס: לא ביקשו מאיתנו להגיע.

ירון קלצס: הודיעו שמתקיימת הפגנה.

חיים כץ: אמר מפקד המשטרה, אני אומר לך, שנניח שאחד מהעובדים התקשר ואמר שהעסק מתחמם בואו, נניח שזה היה כך, המטרה שזה יהיה אירוע חד פעמי וכאן תהייה עבודה משותפת.

חיים כץ: אנחנו לא מנהלים בית דין לאף אחד מהצדדים, לא לראש העיר ולא למשטרה.

חיים כץ: לי זה נראה אירוע חריג ולכן ביקשתי לכנס את הדיון, גם לא רציתי שתהייה נוכחת תקשורת וגם לא של חברי כנסת.

חיים כץ: המטרה בשורה התחתונה היא שמערכת יחסי העבודה בעיריית ראש העין תהייה על בסיס יחסים טובים למען ציבור העובדים והאזרחים בראש העין ושהמשטרה לא תהייה מעורבת ביחסי העבודה.

חיים כץ: יש מקום להעיר כששוטר נכנס למערכות יחסי עבודה.

חיים כץ: לצערי אני מגיע ממפעל שעבר הרבה מאוד משברים ופיטרו כל הזמן אנשים, הפגינו, סגרנו כבישים ועשו ועשו, ויחד עם זאת כשעשינו מה שלא היינו צריכים לעשות המשטרה אמרה "תעשו משעה זאת עד שעה זאת, תעשו אנחנו מבינים".

משה סיני: אני מברך אותך על סיכום הדברים על ידך.

משה סיני: אני חושב שזה סיכום מאוד נכון ונבון, אני מתייחס לדבריו של יושב ראש הוועדה.

משה סיני: זה גם מכניס את הדברים לפרופורציה הנכונה.

משה סיני: אני רוצה להדגיש שאין לנו דבר נגד עובדי העירייה אלא להיפך, עם עובדי העירייה הגענו לאן שהגענו.

חיים כץ: עם עובדי העירייה שהם גם וועד העובדים.

משה סיני: גם וועד העובדים, בוודאי.

משה סיני: אין שום דבר אישי בעסק הזה, כל אחד מסתכל ברמה המערכתית.

משה סיני: עובדי ראש העין הם עובדים מעולים, מצוינים בעטיים ובזכותם הגענו לשיאים שהגענו בשנים האחרונות וזו גם הזדמנות לומר את זה, אנחנו לא לוקחים את הקרדיט לעצמנו.

משה סיני: המעורבות של המשטרה שכן הייתה או שלא כפי שאני מבין אותה, לא באה במסגרת יחסי עבודה או סכסוך ביחסי העבודה, היא באה מתפיסה מערכתית של משטרת ראש העין ובכלל של משטרת ישראל לאבטח את הציבור, זה הכל, ולא מתוך מגמה להיות מעורב בסכסוך של העירייה עם וועד העובדים.

משה סיני: זאת לא הייתה הכוונה למי שאולי התקשר מעיריית ראש העין ועדכן.

משה סיני: אני מניח שגם פה כשהתכוונו שהמשטרה כעת מאיימת על עובדי עיריית ראש העין.

משה סיני: אנחנו נמצאים ערב חג הפסח, אני חושב שהדיון פה היה דיון ענייני וכל אחד בא עם האמוציות והרצון שלו והביע את עמדתו.

משה סיני: אנחנו לא מתווכחים ולא מורידים ידיים אחד לשני.

משה סיני: העיר צריכה להתקדם והיא נמצאת כעת בתנופה פיתוח מאוד מאוד גדולה.

משה סיני: אם אנחנו והעובדים לא נעבוד בתאום או יחד ולא נעשה את הדברים לא נוכל לעמוד באתגר שהתושבים הטילו עלינו.

משה סיני: לכן אין לי ספק שגם אם יש סכסוך כזה או אחר אפשר לדון בהידברות בדיאלוג, ואם גם לא מגיעים להסכמה יש מוסדות שהוקמו כדי שהנושאים האלה יפתרו.

משה סיני: אין כאן שום דבר אישי או רצון לקבוע פרמטרים או כללים חדשים בסכסוכי עבודה במדינת ישראל, לא זאת הייתה הכוונה.

משה סיני: אני רוצה לנצל את ההזדמנות כאן לאחל גם לעובדים וגם לוועד וגם לכך חבר הכנסת יושב ראש הוועדה ולכל מי שנמצא כאן, חג שמח.

חיים כץ: אני מקווה ששמעת את רוח הדברים.

חיים כץ: סוף מעשה במחשבה תחילה.

חיים כץ: אני מבין שגיורא נחום הבין.

חיים כץ: אני מקווה שהבנת את רוח הדברים והבנת שמושטת כאן יד לקיום דיאלוג במערכת יחסי העבודה.

חיים כץ: אני מקווה שאתה מבין שמשטרת ישראל לא רואה בוועד עובדי עיריית ראש העין אויב.

חיים כץ: אני מאוד מקווה שאתה מבין.

גיורא נחום: והאיום?

חיים כץ: אין איום.

גיורא נחום: עובדה.

חיים כץ: אין איום.

יחיאל והב: יש מחר הרמת כוסית, אני מודיע לך שלא הצלחתי להגיע למשטרה כדי ללכת להוציא רישיון להרמת כוסית.

יחיאל והב: איזו מדינה?

משה סיני: אתה היית אצלנו, ביום שני בשעה 10:00 יש הרמת כוסית אצלי אתה מוזמן.

חיים כץ: בעברית ברורה אני אומר לך, נמצאים כאן ראש העיר וגם משטרת ישראל, אתה כיושב ראש הוועד זכותך המלאה להזמין את העובדים להרמת כוסית בלי להודיע למשטרה.

חיים כץ: אני מודיע לך חד וחלק.

חיים כץ: אתה יכול להזמין להרמת כוסית, אם אתה לא עושה הפגנות ולא הולך מכות, אתה יכול לעשות הרמת כוסית וזכותך לברך את העובדים לחג שמח, כשר, לברך אותם שהם ימצאו את האפיקומן.

חיים כץ: כאן בין השיטין מצאתם את האפיקומן.

חיים כץ: גיורא נחום צריך להיות כאן המתווך ולא אני, יש לו את הניסיון של הרבה מאוד שנים.

חיים כץ: אין סיבה בעולם שאתם במערכת, אתם ארגון העובדים וראש העיר לא תעבדו יחד, היו אמוציות או לא, אבל אלו דברים שנסגרים.

חיים כץ: המטרה שלך כיושב ראש וועד העובדים היא לשפר את איכות החיים של העובדים ומטרתו של ראש העיר היא לתת שירות לתושבי ראש העין ואם הוא רוצה לגשת לבחירות בפעם הבאה הוא רוצה לקבל תמיכה בזכות השירות שהוא נתן.

חיים כץ: אלו המטרות.

חיים כץ: הוא בא לשרת את התושבים ואתה נמצא כדי לשפר את איכות החיים של העובדים.

חיים כץ: אין שום ניגוד עניינים.

חיים כץ: משחקים כאן במשחקי כוח מיותרים.

חיים כץ: אתה נבחרת לעמוד בראש ארגון העובדים והוא נבחר להיות ראש העיר.

חיים כץ: אתם צריכים למצוא את האיזון.

חיים כץ: והלוואי שלמשטרה לא תהייה תעסוקה, ואתה יכול להגיע להרמת הכוסית של ראש העיר.

משה סיני: לצערי הוא לא מגיע.

חיים כץ: בפעם שעברה הוא לא הגיע, הגיע אבל בפעם הבאה כשאתם תעבדו בשיתוף.

חיים כץ: אין אסיפות עובדים אצלנו, ההנהלה עורכת אסיפה מזמינה את ארגון העובדים ומברכים יחד בהרמוניה, מה יש בעירייה חוץ מהעובדים?

יחיאל והב: אתה צודק כשיש חשיבה נכונה.

חיים כץ: סלח לי אדוני, יש חשיבה נכונה ואני חושב שאתם צריכים להליכה ועבודה משותפת גם למען ציבור העובדים וגם למען התושבים בראש העין.

חיים כץ: ראיתי שאתם הולכים להתפתח.

משה סיני: הולכים לבנות עוד 14,000 יחידות דיור חדשות.

משה סיני: כולל צומת קאסם.

משה סיני: זה הרבה.

משה סיני: צריך לשנס מותניים.

חיים כץ: באווירה אופטימית זו אני מקווה שכל מי שהיה צריך להבין את מה שהיה צריך להבין הבין.

חיים כץ: אני מקווה שאתם תחזרו אדוני יושב העיר, אדוני יושב ראש וועד העובדים חג שמח.

חיים כץ: תודה רבה.

חיים כץ: הישיבה נעולה.